text: per Consell de Redacció	 el març 22, 2019
  XIV Trobades de Música Mediterrània "Un mar en cercle" …. dies 11, 12 i 13
  Sant Jordi …………………………………………………………………………….. dia 23
  Montse Bassa i Joan Margall, aspirants al Congrés. Montse Bassa encapçalarà la llista gironina d'ERC a les eleccions del 28 d'abril i Joan Margall hi anirà de número dos.
  Convent de les Clarisses. El dimecres 27 es va tancar el procés participatiu per definir els usos de l'edifici del convent, de titularitat municipal des del maig de 2018. S'ha previst que aculli, en un futur, un espai per a joves, un coworking i espai de suport per a entitats, bucs d'assaig, espais polivalents i un alberg amb 40 places. Es transformarà, doncs, a llarg termini, en un potent epicentre cívic, cultural i turístic del nucli antic de la vila.
  Reconeixement turístic internacional. Torroella de Montgrí-l'Estartit-Illes Medes va ser escollida com la destinació costanera més sostenible del món en els premis que concedeix l'organització internacional Green Destinations. Els encarregats de recollir el premi van ser la regidora de Destinació Turística, Sandra Pibernat i l'assessor turístic municipal, Josep Capellà.
  Jornades de Memòria Històrica. Continuant els actes iniciats al febrer, el divendres 1 es va fer una taula rodona al Museu de la Mediterrània sobre vivències de torroellencs, amb presentacions de Jaume Bassa, Jordi Bellapart i Joan Surroca i aportacions de Pilar Cabratosa, Cels Sais i Eduard Font. El diumenge 3 es va fer una sortida i visita a l'aeròdrom de Canet, guiada per l'historiador Àlex Guàrdia.
  Festa de Carnaval. El matí del divendres 1 es va fer espectacle d'animació infantil a la plaça de la Vila de Torroella i a la sala Polivalent de l'Estartit, i rua infantil al passeig de l'Església de l'Estartit; el dissabte 2 a la tarda es van fer les rues, concurs de comparses i Ball de Carnaval; el diumenge 3, al migdia, sardinada popular, i a la tarda, Cercavila de Disfresses i Comparses a l'Estartit.
  Caminada a Els Àngels. Es va fer el diumenge 3, organitzada pels Amics de l'Ermita de Santa Caterina.
  IV Ruta de la tramuntana. També el diumenge 3, es van fer 120 km per l'Alt i Baix Empordà, amb sortida a Torroella, per a vehicles anteriors al 1993.
  "Vox Harmonica" a l'Espai Ter. El diumenge 3 al vespre es va presentar una versió semi-escenificada de música clàssica.
  Temps de Dona 2019. El dijous 7, a la tarda, es va fer la Marxa per la igualtat; el divendres 8, a l'Auditori del Museu de la Mediterrània, es va fer lectura del Manifest, seguida de Meditació Grupal dedicada a Dolors Bassa, Xibeca empresonada, al vespre, es va inaugurar l'exposició d'artistes del dibuix i la pintura, un recital de poetesses, i sopar popular; el divendres 15, taula rodona "Dones emprenedores al nostre poble"; el dissabte 16 es va presentar a l'Espai Ter "Shirley Valentine", seguit de taula rodona; el dimecres 27 es va programar la lectura de "El rossinyol" a la biblioteca Pere Blasi; i per al dissabte 30, "Hi ha res més avorrit que ser una princesa rosa?", a l'Espai Ter.
  Black Music Festival. Es va presentar a l'Espai Ter el dissabte 9 al vespre.
  XIV Mostra de Teatre Amateur. El diumenge 10 a la tarda, el Grup de Teatre de Sant Hilari va representar "Idiota" al Cine Petit.
  Teatre, conte en anglès i llibre a la Biblioteca. El dimarts 12 es va comentar "El Futur" de H. Tornero; el divendres 15, One School va tenir lloc l'story telling; el dimecres 20, es va presentar el llibre "Pau Riba en 20 cançons".
  XIII Jornada de Política Internacional. Aquest any va tenir lloc el dissabte 16, sobre les eleccions europees.
  El fiscorn, a la cobla. El dissabte 23 es va presentar a l'Auditori de can Quintana.
  Concert català de Festa Major. El dissabte 23 a la nit es va presentar Metropol a l'Espai Ter.
  Gent del Ter. El diumenge 24 va fer una caminada a "les dues torres de l'Escala".
  Convent de les Clarisses. Després de la recollida d'opinions d'entitats i joves, es va organitzar per al dimecres 27 la presentació de resultats de la consulta popular.
  VI festival de fotografia "Mirades". La inauguració de l'exposició a la capella de Sant Antoni es va programar per al divendres 29.
  Teatre al Cine Petit. L'Associació Nànec va programar per al dissabte 30 "El Cowboy de la Trista Figura".
  Davant les eleccions. A principis de mes, ERC va comunicar que Oriol Junqueras encapçalarà les llistes a les eleccions generals i a les europees. JxCat va anunciar que Jordi Sánchez encapçalarà les generals, Carles Puigdemont les europees i Elsa Artadi es presentarà a les municipals de Barcelona. El candidat de Catalunya en Comú al Congrés serà Jaume Assens. La CUP va decidir no presentar-se a les eleccions generals i centrar-se a fer política als municipis.
  La Junta Electoral Central, contra llaços i estelades. El dilluns 11 la JEC donà un termini de 48 hores perquè la Generalitat i els Ajuntaments traguessin llaços grocs i estelades dels seus edificis, mesura que provocà tensió, l'aparició de pancartes substitutives, com "Llibertat d'opinió i expressió" al Palau de la Generalitat, i intercanvi de querelles amb el president Torra.
  Dia de la Dona. El dia 8, milers de persones van participar en manifestacions arreu d'Espanya. Per segon any consecutiu, les reivindicacions feministes van sortir al carrer per cridar a favor de la igualtat real d'oportunitats i drets entre dones i homes.
  El Judici al Suprem. Van continuar tot el mes les sessions amb els testimonis, d'entre els quals va destacar, el dijous 14, el major dels Mossos, Josep Lluís Trapero. La seva declaració dificulta l'intent de la fiscalia d'acusar de rebel·lió els presos.
  Manifestació sobiranista a Madrid. El dissabte 16, el sobiranisme va fer sentir el seu clam per primer cop a Madrid amb una gran manifestació de milers de persones.
  Accident a Etiòpia i crisi de Boeing. El diumenge 10 un accident d'avió Boeing 737 MAX 8 va causar la mort de 157 persones. Les semblances amb un accident del mateix tipus d'avió a Indonèsia i l'anàlisi del sinistre han ocasionat que diversos països deixessin d'utilitzar aquest model.
  Brexit. El divendres 29, el Parlament britànic tombà per tercer cop el pacte aconseguit per Theresa May a Brussel·les, abocant el país a un Brexit dur. El president del Consell Europeu va convocar una cimera extraordinària el 10 abril per debatre els pròxims passos.
  Nova Zelanda. El divendres 15, un atac terrorista a dues mesquites ocasionà cinquanta morts.
  Fi de l'Estat Islàmic a Síria. El dissabte 23, les guerrilles kurdes van anunciar que havien ocupat l'últim bastió.
  Selecció catalana de futbol. El dilluns 25 va guanyar a Veneçuela per 2-1.
  El Barça a quarts de la Champions. Superà l'Olympique de Lió, al Camp Nou (5-1). A la propera ronda s'enfrontarà al Manchester United.
  Handbol. Hegemonia del Barça. Va guanyar la lliga, pendent de jugar encara set jornades, amb 23 partits guanyats dels 23 jugats.
  Zidane de nou al Madrid. Després que dos entrenadors no van fer possible que aconseguís cap títol aquesta temporada, el Madrid tornà a contractar Zinédine Zidane.